Document ID: 32014D0874

KOMISSION TÄYTÄNTÖÖNPANOPÄÄTÖS,
annettu 3 päivänä joulukuuta 2014,
kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi tehdyn päätöksen 2008/866/EY muuttamisesta sen soveltamisajan osalta
(tiedoksiannettu numerolla C(2014) 9113)
(ETA:n kannalta merkityksellinen teksti)
(2014/874/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan i alakohdan,
sekä katsoo seuraavaa:
(1)
Asetuksessa (EY) N:o 178/2002 vahvistetaan yleiset periaatteet, jotka koskevat yleisesti elintarvikkeita ja rehuja sekä etenkin elintarvikkeiden ja rehujen turvallisuutta unionin ja jäsenvaltioiden tasolla. Siinä säädetään kiireellisistä toimenpiteistä, kun on ilmeistä, että kolmannesta maasta tuodusta elintarvikkeesta tai rehusta aiheutuu todennäköisesti vakava riski ihmisten terveydelle, eläinten terveydelle tai ympäristölle eikä tällaista riskiä voida tyydyttävällä tavalla hallita kyseisen jäsenvaltion tai kyseisten jäsenvaltioiden toteuttamilla toimenpiteillä.
(2)
Komission päätös 2008/866/EY (2) tehtiin sen jälkeen, kun tietyt Perusta tuodut hepatiitti A -viruksen (HAV) saastuttamat simpukat oli tunnistettu ihmisillä puhjenneen hepatiitti A:n lähteeksi. Kyseistä päätöstä sovellettiin alun perin 31 päivään maaliskuuta 2009 asti, mutta sen soveltamisaikaa jatkettiin viimeksi 30 päivään marraskuuta 2014 saakka komission täytäntöönpanopäätöksellä 2013/636/EU (3).
(3)
Perun toimivaltaista viranomaista pyydettiin antamaan riittävät takeet sen varmistamiseksi, että viruksen havaitsemiseen elävissä simpukoissa tähtäävässä seurantajärjestelmässä havaitut puutteet on korjattu. Erityisesti olisi esitettävä seurantaohjelman tulokset Donax-suvun simpukoiden (Donax spp.) osalta. Huolimatta siitä, että Donax-suvun simpukat (Donax spp.) aiheuttivat hepatiitti A:n puhkeamisen ihmisillä, seurantaohjelman tuloksia tämän lajin osalta ei ole tähän mennessä toimitettu komissiolle. Komissio ei sen vuoksi voi päätellä, että Perussa tällä hetkellä käytössä olevalla tiettyjen simpukoiden valvontajärjestelmällä ja seurantasuunnitelmalla voitaisiin toimittaa unionin lainsäädännössä vaaditut takeet. Tästä seuraa, että kiireelliset toimenpiteet olisi pidettävä voimassa.
(4)
Sen vuoksi päätöksen 2008/866/EY soveltamisaikaa olisi muutettava.
(5)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2008/866/EY 5 artiklassa päivämäärä ”30 päivään marraskuuta 2014” päivämäärällä ”30 päivään marraskuuta 2015”.
2 artikla
Tämä päätös on osoitettu kaikille jäsenvaltioille.
Tehty Brysselissä 3 päivänä joulukuuta 2014.

Labels: 17
20
0
3
6
18